## Odluka o porezima Općine Brtonigla

### NN 128/2010 (17.11.2010.), Odluka o porezima Općine Brtonigla

OPĆINA BRTONIGLA

3350

Na temelju Zakona o financiranju jedinica lokalne uprave i samouprave (»Narodne novine« broj 117/93, 69/97, 33/00, 73/00, 127/00, 59/01, 107/01, 117/01 – ispravak, 150/02, 147/03, 132/06, 26/07 – Odluka Ustavnog suda RH i 73/08), članka 38. Statuta Općine Brtonigla (Službene novine Općine Brtonigla 25/09) te članka 23. i 24. Poslovnika o radu Općinskog vijeća Općine Brtonigla (Službene novine Općine Brtonigla broj 25/09), Općinsko vijeće Općine Brtonigla na svojoj 14. sjednici održanoj dana 29. listopada 2010. godine, donosi sljedeću

ODLUKU

O POREZIMA OPĆINE BRTONIGLA

I. OPĆE ODREDBE

Članak 1.

Ovom Odlukom utvrđuju se općinski porezi koji su vlastiti prihod Općine Brtonigla.

Ovom Odlukom utvrđuju se vrte, stope, porezni obveznik, visina i način obračuna i plaćanja općinskih poreza, koji predstavljaju izvor vlastitih prihoda proračuna Općine Brtonigla.

II. VRSTE POREZA

Članak 2.

Općini Brtonigla pripadaju prihodi od sljedećih općinskih poreza:

1. porez na potrošnju,

2. porez na kuće za odmor,

3. porez na tvrtku ili naziv.

1. Porez na potrošnju

Članak 3.

Porez na potrošnju plaća se na potrošnju alkoholnih pića (prirodna vina, specijalan vina, vinjak, rakija i žestoka vina), piva i bezalkoholnih pića u ugostiteljskim objektima.

Članak 4.

Obveznik poreza na potrošnju jest svaka pravna i fizička osoba koja pruža ugostiteljske usluge na području Općine Brtonigla.

Članak 5.

Porez na potrošnju alkoholnih i bezalkoholnih pića plaća se po stopi od 3%.

Osnovica poreza na potrošnju je prodajna cijena pića po kojoj se pića prodaju u ugostiteljskim objektima umanjena za iznos PDV-a.

Članak 6.

Porez iz čl. 3. ove Odluke, obveznik je dužan obračunati i platiti u roku od 30 dana po isteku mjeseca, odnosno na način propisan Zakonom o porezu na dodanu vrijednost.

Obveznik poreza na potrošnju dužan je u razdobljima sukladno članku 16. st. 2. Zakona o Porezu na dodanu vrijednost i čl. 82. Pravilnika o porezu na dodanu vrijednost mjesečno ili tromjesečno dostaviti propisani obrazac za obračun poreza na potrošnju alkoholnih pića, piva i bezalkoholnih pića u ugostiteljskim objektima, te u roku iz čl. 86. st. 4. Pravilnika o PDV-u podnijeti godišnji obračun poreza na potrošnju gradskom upravnom odjelu nadležnom za poslove financija.

2. Porez na kuće za odmor

Članak 7.

Porez na kuće za odmor plaćaju pravne i fizičke osobe koje su vlasnici kuća za odmor.

Članak 8.

Kućom za odmor smatra se svaka zgrada ili dio zgrade ili stan koji se koriste povremeno ili sezonski u razdoblju sukladno čl. 37. Općeg poreznog zakona.

Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

U postupku dokazivanja statusa kuće za odmor u smislu stavka 1. ovoga članka i čl. 37. Općeg poreznog zakona, uzet će se u obzir sljedeća dokumentacija: osobna iskaznica, putovnica, mjesto i visina nastanka troškova električne energije, vode, telefona, prijama poštanske pošiljke, potvrda o zasnovanom radnom odnosu, potvrda o izabranom liječniku, izjava svjedoka-susjeda, mjesto podnošenja porezne prijave, ugovor o najmu, rješenje o kategorizaciji objekta za iznajmljivanje, porezno rješenje o utvrđivanju poreza od iznajmljivanja i najma, i svi drugi raspoloživi dokazi.

Članak 9.

Porez na kuće za odmor plaća se u visini od 15,00 kn/m2 korisnog prostora godišnje.

Članak 10.

Porez na kuće za odmor ne plaća se za kuće za odmor koje se ne mogu koristiti uslijed starosti, trošnosti ili visokog stupnja oštećenja uslijed ratnih razaranja odnosno elementarnih nepogoda.

Općinsko vijeće donosi rješenje o oslobađanju od plaćanja poreza na kuće za odmor iz gospodarstvenih ili socijalnih razloga.

Članak 11.

Obveznici poreza na kuće za odmor moraju Jedinstvenom upravnom odjelu dostaviti podatke o kućama za odmor tj. mjesto gdje se nalaze objekti, te korisnu površinu do 31. ožujka godine za koju se utvrđuje porez na kuću za odmor ili u roku od 15 dana od kada je promjena nastala.

Porez na kuće za odmor plaća se u roku od 15 dana od dana dostave rješenja o utvrđivanju toga poreza.

3. Porez na tvrtku ili naziv

Članak 12.

Tvrtkom odnosno nazivom smatra se ime pravne ili fizičke osobe pod kojim poduzeće, poslovna jedinica ili radnja posluje.

Članak 13.

Porez na tvrtku ili naziv plaćaju sve pravne ili fizičke osobe koje su obveznici poreza na dobit ili poreza na dohodak, a registrirane su za obavljanje djelatnosti.

Osobe iz stavka 1. ovog članka koje u svom sastavu imaju poslovne jedinice (prodavaonice, pogone, radionice, prodajna mjesta, apartmane za iznajmljivanje), a koje djeluju i imaju sjedište na području druge općine ili grada, plaćaju 50% od propisanog poreza, za svaku poslovnu jedinicu.

Obveznici poreza na tvrtku koji ne obavljaju djelatnost ne plaćaju porez na tvrtku. Kao dokaz moraju podnijeti potvrdu porezne uprave o poslovanju u godini za koju se utvrđuje obveza.

Članak 14.

Porez na tvrtku ili naziv plaća se godišnje u roku od 15 dana od dana dostave Rješenja o utvrđivanju obveze.

Porez iz prethodnog stavka ovog članka plaća se u godišnjem iznosu i to kako slijedi:

1. pravne osobe 950,00kn

2. fizičke osobe koje samostalno obavljaju djelatnost:

– samostalni ugostitelj, trgovačke i radnje koje se
 bave zabavnom djelatnošću 950,00kn

– proizvodne i uslužne djelatnosti 470,00kn

– ostali 470,00kn

Članak 15.

Ako se tvrtka upiše u registar tijekom godine porez na tvrtku plaća se proporcionalno broju mjeseci do kraja tekuće godine, uključujući i mjesec u kojem je tvrtka upisana.

Plaćanje poreza na način utvrđen u stavku 1. ovoga članka primjenjivat će se i za slučaj kada se tvrtka ispiše iz registra tijekom godine, uključujući i mjesec kada je tvrtka ispisana.

Članak 16.

Obveznici poreza na tvrtku odnosno naziv dužni su do 31. ožujka tekuće godine Jedinstvenom upravnom odjelu Općine Brtonigla dostaviti podatke (tvrtku odnosno naziv, promjenu istih, promjenu broja zaposlenih, te svaku drugu promjenu koja utječe na visinu poreza i podataka za dostavu) i to u roku od 15 dana od dana upisa promjena odnosno nastale druge promjene.

Članak 17.

Porez na tvrtku ili naziv ne plaćaju:

a. državni organi, jedinice lokalne i područne (regionalne) samouprave, fondovi i pravne osobe iz područja društvenih djelatnosti,

b. poduzeća u vlasništvu općine,

c. sportske i druge udruge, te neprofitne udruge građana,

d. pravne osobe kojima je osnivač Općina Brtonigla.

III. PROVEDBENE ODREDBE

Članak 18.

Poslove utvrđivanja, evidentiranja, nadzora, naplate i ovrhe provodi Jedinstveni upravni odjel Općine Brtonigla.

Članak 19.

U slučaju neplaćanja dospjelih dugovanja, porez će se naplatiti sukladno propisima poreza na dohodak i Općeg poreznog zakona.

IV. PRIJELAZNE I ZAVRŠNE ODREDBE

Članak 20.

Danom stupanja na snagu ove Odluke, prestaje važiti Odluka o općinskim porezima klasa: 410-01/02-01/01 od 7. listopada 2002. godine, klasa: 410-01/02-01/02 urbroj: 2105/04-01-02-2 od 30. listopada 2002. godine i klasa: 021-04/03-01/2 od 29. travnja 2003. godine.

Članak 21.

Ova Odluka stupa na snagu 8 dana od dana objave u Narodnim novinama, a ista će se objaviti i u Službenim novinama Općine Brtonigla.

Klasa: 410-01/10-01/07

Urbroj: 2105/04-01-10-3

Brtonigla, 29. listopada 2010.

Predsjednik
Općinskog vijeća
Franco Cattunar, v. r.

Odluka, NN 128/2010-3350